Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани Центар за граѓански комуникации-ЦГК Скопје, поднесена против Општина Центар, по предметот Барање за пристап до информации од јавен карактер, на ден 08.07.2025 година, го донесе следното:

 **Р Е Ш Е Н И Е**

**СЕ ЗАПИРА** постапката по Жалбата изјавена од Здружение на граѓани Центар за граѓански комуникации-ЦГК Скопје, поднесена против Општина Центар, заведена во Агенцијата со бр. 08-300 на 25.06.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

 Здружение на граѓани Центар за граѓански комуникации-ЦГК Скопје, како што е наведено во Жалбата, на 28.05.2025 година поднело Барање за пристап до информации од јавен карактер до Општина Центар, со кое побарало по е-маил да му се достави електронски запис од следната информација:

„1.Дали вашата општина досега има примено жолти и сини канти и контејнери од 120 литри и од 1100 литри од Министерстовото за животна средина и просторно планирање за примарна селекција на одпад од пакување?

2.Доколку има примено, наведете го поединечниот број на добиени канти и контејнери и тоа:

- сина канта од 120 литри

- жолта канта од 120 литри

- син контејнер од 1100 литри

- жолт контејнер од 1100 литри

3.Дали вашата општина има склучено договор со колективен постапувач за управување со отпад од пакување?

4.Доколку имате склучено договор, доставете ни ги информациите за тоа кога е склучен секој поединечен договор, со кого и до кога трае?

5.Дали во вашата општина постои функционално селектирање и управување со посебните текови на отпад кои се дел од системот на проширена одговорност на производителот?“

Имателот на информации постапувајќи по ова Барање не одговорил во законски предвидениот рок, поради што Барателот на информации во законски предвидениот рок достави Жалба до Агенцијата, примена и заведена со бр.08-300 на 25.06.2025 година. Во жалбените наводи истакнува дека „...со недоставување на бараните информации, имателот на информацијата извршил повреда на правото на слободен пристап до информации од јавен карактер...Со ваквото постапување на имателот на информацијата, односно неовозможувањет на пристап до информации кои на барателот му се потребни поради истражување што го спроведува барателот Центарот за граѓански комуникации, имателот го спречува во вршењето на истите, со што барателот на информации трпи штета...“

Агенцијата, преку е-маил заведен со бр.08-300 од 25.06.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

 Имателот на информации достави електронски допис до Агенцијата на 26.06.2025 година, во кој е наведено. „....Денес го доставивме одговорот (во прилог) до Барателот – Здружение на граѓани Центар за граѓански комуникации ЦГК од Скопје, кој има поднесено Жалба против Општина Центар а во врска со Барање за пристап до информации од јавен карактер 11-3217/1 од 29.05.2025 г.. “

На 07.07.2025 година, Барателот на информации достави електронски допис до Агенцијата, во кој е наведено. „Ве известуваме дека ги добивме податоците од Општина Центар поради што ја повлекуваме жалбата.“

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

 Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**